Europski parlament

Povjerenstvo za građanske slobode, pravosuđe i unutarnje poslove (LIBE)

Stranka Centar

Sukoišanska 43

21000 Split

Hrvatska

Split, 30. 1. 2024.

Poštovani,

pišem vam kao predsjednik stranke Centar i kao zabrinuti građanin Republike Hrvatske kako bih izrazio svoju duboku zabrinutost u vezi s nedavnim prijedlogom izmjena Kaznenog zakona u našoj zemlji, posebno u vezi s uvođenjem članka 307.a. Ovaj članak predviđa zatvorsku kaznu do tri godine za neovlašteno otkrivanje sadržaja dokaza koji su dio policijskog postupanja i/ili istrage.

Ukoliko ovakva izmjena zakona stupi na snagu, dovest će do grubog ugrožavanja slobode medija i pravo javnosti na informaciju.

Naime, iako su prijedlogom novinari izrijekom zaštićeni od kaznene odgovornosti, to ne znači da ove izmjene neće imati štetan utjecaj na informiranje javnosti, prvenstveno o koruptivnim aferama u koje su redovito upleteni upravo političari vladajuće stranke jer će ove odredbe imati odvraćajući utjecaj na potencijalne izvore informacija ili zviždače.

Jednako tako, zakon bi se u praksi mogao koristiti i za praćenje novinara ne bi li se došlo do izvora pojedinih informacija iz istrage.

Vlada RH u svom obrazloženju navodi da rješenje kakvo oni predlažu ima 30 zemalja Vijeća Europe. Vlada tom prilikom nije javnosti podastrla komparativnu analizu u kojoj bi detaljnije usporedila naš sustav sa sustavima drugih zemlja, već samo citira dio presude Suda za ljudska prava u slučaju Bedat protiv Švicarske u kojem se taj podatak spominje. Važno je naglasiti da je u tom postupku bila riječ o povredi privatnosti vozača koji je uzrokovao prometnu nesreću, a izneseni su podaci koji su uključivali njegova privatna pisma i medicinsko stanje. U citiranom slučaju znači nije bila riječ o nekom političaru za čije je ponašanje prilikom obavljanja dužnosti zainteresirana javnost.

Političar iz vladajuće političke koalicije sugeriraju da se ova promjena ima donijeti kako bi se izvršilo usklađenje s propisima Europske unije, što je netočno.

Naime, iako je Hrvatska 29. rujna 2023. dobila službenu opomenu kojom je navedeno kako Komisija pokreće postupak zbog povrede protiv Hrvatske (i Belgije i Bugarske) jer nije pravilno prenijela Direktivu o jačanju određenih vidova pretpostavke nedužnosti i prava sudjelovati na raspravi o kaznenom postupku, ta direktiva ne traži od RH ovakve izmjene zakonodavstva.

Štoviše, opomena koju je RH dobila se odnosi na bitno različitu praksu suzdržavanja od imenovanja krivcima osoba koje nisu pravomoćno osuđene, od strane osoba koje pripadaju javnoj vlasti.

Nadalje, smatramo da ovakve promjene bitno otežavaju borbu protiv korupcije kojom je naša zemlja pogođena, da onemogućava djelovanje zviždača i da onemogućava žrtve kaznenih djela da svoj slučaj iznesu u javnosti ako institucije ne rade svoje posao i umjesto da progone zataškavaju zločine.

Članovi Vlade su u posljednjim istupima naveli da će prijedlog zakona biti dopunjen odredbom o dekriminalizaciji objave dokaza koji su učinjeni u javnom interesu, u interesu žrtve ili obrane.

Smatramo da ta dopuna koju predlažu nije dovoljna, da je potrebno u cijelosti odustati od planiranog članka zakona.

Okolnost koja osobito ukazuje na nečasne namjere vladajućih se ogleda u činjenici da je Vlada ovu izmjenu Kaznenog zakona predložila zajedno s izmjenom koja omogućava strože kažnjavanje femicida u RH. A sve to kako bi zastupnike dovela u tešku situaciju da moraju birati što im je važnije, pravo na život ili pravo na slobodu izražavanja i pravo na informaciju.

Dakle, iako se navodi da se ovim potezom usklađuje zakonodavstvo s europskim direktivama, čini se da se zapravo ograničavaju medijske slobode i prava građana na transparentnost. Ovakve promjene u zakonodavstvu, u kombinaciji s izborom glavnog državnog odvjetnika, koji je otvoreno lojalan trenutnoj vladajućoj stranci i koji ima veze s kriminalnim miljeom, signaliziraju potencijalno uspostavljanje stranačke države straha u kojoj su sve institucije pod kontrolom vlasti.

Smatram da su ove akcije u suprotnosti s temeljnim vrijednostima Europske unije, uključujući slobodu izražavanja i pravo na informaciju. Stoga vas molim da pažljivo razmotrite ovu situaciju i poduzmete odgovarajuće korake kako biste zaštitili demokratske vrijednosti i medijske slobode u Hrvatskoj.

Srdačno,

Ivica Puljak

Predsjednik stranke Centar

<https://faktograf.hr/2024/01/26/europsko-zakonodavstvo-kojim-vladajuci-obrazlazu-pokusaj-sprecavanja-curenja-informacija/>

<https://faktograf.hr/2023/09/29/iako-se-novinari-izrijekom-ne-spominju-novi-prijedlog-zakona-ide-protiv-prava-javnosti-na-informiranje/>

<https://sabor.hr/sites/default/files/uploads/sabor/2024-01-11/170802/PZE_615.pdf>